Basta met kaalbas-tydskrifte | Netwerk24
30 Januarie 2019 10:29
Twee van Japan se grootste geriefswinkelgroepe beplan om tydskrifte vir volwassenes van hul rakke te verwyder, met die doel om hul beeld te poets voor die begin van die Wêreldbekerrugbytoernooi en die Olimpiese Spele.
7-Eleven is een van die grootste geriefswinkelgroepe in Japan. Foto: Getty Images
Japan speel vanjaar gasheer vir rugby se skouspel, terwyl die Spele in 2020 in Tokio aangebied word.
7-Eleven Japan Co. het bevestig hy sal teen die einde van Augustus sy verkope van tydskrifte vir volwassenes landwyd staak.
Volgens Kyodo News sal Lawson Inc., nog 'n groot plaaslike geriefswinkelgroep, 7-Eleven se voorbeeld volg.
'n Woordvoerder vir 7-Eleven sê die verandering word ook aangebring omdat die demografie van hul klante besig is om te verander.
"7-Eleven is in die verlede meestal deur manlike klante besoek om drinkgoed en kitskos te koop, met ons produktereeks wat daarvolgens saamgestel is," sê die groep in 'n verklaring.
"Maar die rol en gebruik van 7-Eleven-winkels het die afgelope paar jaar verander en het 'n belangrike inkopiebestemming vir gesinne, kinders en meerderjariges geword.
"Ons het besluit om die verkoop van tydskrifte vir volwassenes te staak om 'n ordentlike omgewing vir inkopies vir al ons klante te skep.
"Ons het ook die toename in buitelandse toeriste vir die Wêreldbeker en Olimpiese Spele in ag geneem."
Tydskrifrakke staan gewoonlik voor in Japanse winkels. Tydskrifte vir volwassenes word nie versteek nie en kan maklik tussen die ander genres gevind word.